**Ministru kabineta noteikumu projekta “Saimnieciskā gada pārskata sagatavošanas kārtība”** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likuma par budžetu un finanšu vadību (turpmāk – Likums) 31.panta otrā daļa nosaka, ka Ministru kabinets nosaka kārtību un apjomu, kādā Finanšu ministrija sagatavo saimnieciskā gada pārskatu. Ministru kabineta noteikumu projekta “Saimnieciskā gada pārskata sagatavošanas kārtība” (turpmāk – noteikumu projekts)mērķis ir tuvināt saimnieciskā gada pārskatā uzrādīto informāciju Starptautisko publiskā sektora grāmatvedības standartu (turpmāk – SPSGS) prasībām un vienādot normatīvo regulējumu ar Ministru kabineta 2018.gada 19.jūnija noteikumos Nr.344 “Gada pārskata sagatavošanas kārtība” (turpmāk – MK noteikumi Nr.344) budžeta iestādēm gada pārskata sagatavošanā noteiktajiem pārskatiem un to pielikumiem, lai, sagatavojot konsolidēto saimnieciskā gada pārskatu, būtu pielietotas vienādas normas visos pārskatu konsolidācijas līmeņos.  Noteikumu projekts stāsies spēkā vispārējā kārtībā pēc tā pieņemšanas Ministru kabinetā. Tā normas Finanšu ministrija pirmo reizi piemēros sagatavojot saimnieciskā gada pārskatu (turpmāk – pārskats) par 2019. gadu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Finanšu ministrijas iniciatīvas saskaņā ar prioritāro pasākumu “Finanšu uzskaites procesu standartizācijas valsts un pašvaldību iestādēs nodrošināšana” (2015. – 2018. gads), lai nodrošinātu finanšu pārskatu atbilstību SPSGS pamatnostādnēm un sniegtu pārskata lietotājiem informāciju saskaņā ar starptautiski atzītu labāko praksi.  Izstrādāts jauns noteikumu projekts, jo Ministru kabineta 2012.gada 29.maija noteikumu Nr.375 “Saimnieciskā gada pārskata sagatavošanas kārtība” (turpmāk – MK noteikumi Nr.375) grozījumu apjoms pārsniedz 50%. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā situācija un problēmas, kuru risināšanai tiesību akta projekts izstrādāts  Pamatojoties uz Likuma 31.panta otro daļu, kas nosaka, ka Ministru kabinets nosaka kārtību un apjomu, kādā Finanšu ministrija sagatavo saimnieciskā gada pārskatu, tika izstrādāti MK noteikumi Nr.375.  Pārskatu sagatavo, konsolidējot ministriju, centrālo valsts iestāžu, pašvaldību gada pārskatus un Valsts kases sagatavoto valsts budžeta finanšu uzskaites pārskatu (turpmāk – valsts budžeta finanšu uzskaites pārskats).  Laika posmā, kas pagājis kopš pieņemti MK noteikumi Nr.375, līdz šodienai ir notikušas būtiskas izmaiņas normatīvajos aktos, kas nosaka:   * grāmatvedības uzskaiti budžeta iestādēm – Ministru kabineta 2018.gada 13.februāra noteikumos Nr.87 “Grāmatvedības uzskaites kārtība budžeta iestādēs” (turpmāk – MK noteikumi Nr.87); * informācijas atklāšanu budžeta iestāžu gada pārskatos – MK noteikumos Nr.344,   sekojoši nepieciešams arī jauns normatīvais regulējums attiecībā uz informācijas atklāšanu pārskatā, jo, uzsākot noteikumu projekta izstrādi, izvērtēts, ja izdarītu attiecīgus grozījumus MK noteikumos Nr.375, tad grozījumu apjoms pārsniegtu 50%.  Ministrijas, centrālās valsts iestādes un pašvaldības pirmo reizi par 2019.gadu gada pārskatus sagatavo atbilstoši MK noteikumiem Nr.344, kas nosaka atšķirīgu informācijas struktūru salīdzinājumā ar iepriekš spēkā esošajiem Ministru kabineta 2013.gada 15.oktobra noteikumiem Nr.1115 “Gada pārskata sagatavošanas kārtība”, kas bija saskaņoti ar MK noteikumiem Nr.375. Attiecīgi MK noteikumos Nr.375 noteiktā pārskata sagatavošanas kārtība sākot ar 2019.gadu nenodrošina iespēju pārskatā konsolidēt ministriju, centrālo valsts iestāžu un pašvaldību gada pārskatus un valsts budžeta finanšu uzskaites pārskatu pēc vienotiem pārskatu sagatavošanas principiem.  Būtiskākie aspekti, kuros konstatētas pastāvošā tiesiskā regulējuma (MK noteikumu Nr.375) nepilnības, t.i. tie atšķiras no MK noteikumos Nr.344 noteiktā tiesiskā regulējuma, ir konsolidētā pārskata par darbības finansiālajiem rezultātiem struktūra, finanšu pārskatā iekļauto pielikumu saturs un struktūra, salīdzināmās informācijas koriģēšana par būtisku kļūdu labojumiem, nav jāsagatavo budžeta izpildes informāciju saskaņā ar uzkrāšanas principu. Kā arī atsevišķos aspektos pašlaik MK noteikumos Nr. 375 iekļautais regulējums nepietiekami atspoguļo notikušās izmaiņas citos normatīvajos aktos, tādēļ noteikumu projektā iekļauti terminu skaidrojumi.  Pamatojoties uz iepriekš minēto, sagatavots jauns noteikumu projekts, kas aizstās MK noteikumus Nr. 375.  Vienlaikus, atsaucoties uz Finanšu ministrijas iniciatīvu 2020.gadā iestādēm savlaicīgi iesniegt nepieciešamos grozījumus Likumā, Valsts kase sagatavojusi un iesniegusi Finanšu ministrijai Likuma pantu redakcijas un informāciju anotācijas skaidrojumiem, t.sk. par Likuma 31.panta otro daļu, paredzot, ka Ministru kabinets nosaka kārtību, kādā Finanšu ministrija sagatavo un iesniedz konsolidēto saimnieciskā gada pārskatu, tādējādi Likuma deleģējumā paredzēts iestrādāt normatīvo regulējumu FM sagatavotajam konsolidētajam saimnieciskā gada pārskatam, saskaņojot to ar Likuma deleģējumu, kas noteikts 30.panta pirmajā prim daļā minētajiem subjektiem. Likuma 31. panta otrā daļā netiks vairāk noteiktas normas par pārskata saturu un apjomu, sekojoši Likumā noteiktais deleģējums Ministru kabineta noteikumu izdošanai, kārtība kādā sagatavo un iesniedz konsolidēto gada pārskatu, būs saskaņots ar Likuma 30.panta pirmajā prim daļā noteikto un nodrošinās normatīvo regulējumu normu iekļaušanai vienos Ministru kabineta noteikumos un izslēgs normu dublēšanu un divu normatīvo aktu izdošanu.  Saskaņā ar Valsts kases sniegtajiem priekšlikumiem Finanšu ministrijai par grozījumiem Likuma 31. panta otrajā daļā, t.i. deleģējumu Ministru kabinetam izdot noteikumus par kārtību, kādā Finanšu ministrija sagatavo un iesniedz konsolidēto saimnieciskā gada pārskatu, šī norma stātos spēkā 2022. gada 1. janvārī, apvienojot vienos noteikumos Likuma 30.panta pirmajā prim daļā (spēkā esošie MK Nr.344) un 31. panta otrajā daļā noteikto deleģējumu. Minētos noteikumus pirmo reizi piemērotu 2023.gadā sagatavojot konsolidēto saimnieciskā gada pārskatu par 2022. gadu, ņemot vērā grozījumu Likumā izsludināšanu līdz 2021. gada 1. janvārim.  Noteikumu projekta izdošanas mērķis  Noteikumu projekts izstrādāts, lai atbilstoši šīs nodaļas 1.punktā minētajam pamatojumam pilnveidotu normatīvajā aktā ietverto regulējumu pārskata sagatavošanai atbilstoši aktuālai situācijai un juridiskās tehnikas prasībām, ietverot normatīvā regulējumā lietoto terminu skaidrojumus un vienādojot to ar MK noteikumos Nr.344 budžeta iestādēm gada pārskata sagatavošanā noteiktajām pārskatu un to pielikumu sagatavošanas prasībām, lai sagatavojot konsolidēto saimnieciskā gada pārskatu, būtu pielietotas vienādas normas visos pārskata konsolidācijas līmeņos.  Noteikumu projekta būtība:   * ņemt vērā SPSGS prasības, kuras izvērtēja prioritārā pasākuma “Finanšu uzskaites procesu standartizācijas valsts un pašvaldību iestādēs nodrošināšana” (2015. – 2018. gads) realizācijas periodā, piemērojot tās Latvijas situācijai, kā arī vērtējot līdzīgas informācijas sniegšanas prasības Eiropas Savienības dalībvalstīs, piemēram, Lielbritānijā, Igaunijā, un privātajā sektorā, piemēram, starptautisko auditorkompāniju (EY un PwC) sagatavotie gada pārskati un to sniegtie gada pārskatu labākās prakses paraugi, AS ALTUM un Latvijas Bankas gada pārskati; * nodrošināt normatīvo regulējumu Valsts kontroles revīziju ietvaros izteikto ieteikumu ieviešanai pārskatā, piemēram, ieteikumu:   + nodrošināt nodokļu ieņēmumu uzrādīšanu pēc uzkrāšanas principa (Valsts kontroles revīzijas Nr. 5.1-2-32-1/2013 ietvaros izteiktais ieteikums – Finanšu ministrijai veikt darbības, lai nodrošinātu, ka Latvijas Republikas gada pārskata dati ir pilnīgi un sniedz tā lietotājiem izprotamu informāciju par taksācijas gada nodokļu parādiem un parādiem, kas veidojušies iepriekšējos periodos, bet ietekmē attiecīgo taksācijas periodu, norādot gan pamatparādu, gan nokavējuma naudu (Valsts kontroles 2014. gada 15. septembra revīzijas ziņojuma “Par Latvijas Republikas 2013. gada pārskata par valsts budžeta izpildi un par pašvaldību budžetiem valsts budžeta ieņēmumu daļu” 260. punkts);   + lai novērstu nepilnības un datu dublēšanos pārskatos, Finanšu ministrijai (Valsts kasei) izvērtēt Saimnieciskā gada pārskata sagatavošanas un konsolidācijas procesu, un pilnveidot tā sagatavošanas veidu (saskaņā ar Valsts kontroles revīzijas Nr.2.4.1-23/2018 "Par Latvijas Republikas 2018.gada pārskatu par valsts budžeta izpildi un par pašvaldību budžetiem" ieteikumu ieviešanas plāna 24.punktu) procesa uzsākšanai; * nodrošināt ministriju, centrālo valsts iestāžu un pašvaldību gada pārskatu un valsts budžeta finanšu uzskaites pārskatu gada pārskatu konsolidāciju sākot ar 2019.gadu un Valsts ieņēmumu dienesta (turpmāk – VID) sagatavotā ikgadējā pārskata par tā administrēto nodokļu, nodevu un citu tā administrēto uz valsts budžetu attiecināmo maksājumu uzskaiti sākot ar 2021.gadu; * nodrošināt administratīvā sloga mazināšanas iespējas, pilnveidojot administratīvos datus. Sekojoši no 2021.gada visu konsolidācijas procesā iesaistīto vienību pārskati tiks nodrošināti un konsolidēti ePārskatu sistēmā.   Ar noteikumu projekta regulējumu paredzēts, ka pārskats sniegs patiesāku un pilnīgāku informāciju par valsts un pašvaldību budžeta iestāžu un valsts konsolidēto finanšu stāvokli un tā izmaiņām pārskata gada laikā, un nodrošinās salīdzināmāku informāciju ar citām Eiropas Savienības dalībvalstīm.  I nodaļa. Vispārīgie noteikumi  *1. Likumā noteiktais pilnvarojums Ministru kabinetam*  Noteikumu projekta 1.punkts izteikts atbilstoši Likuma 31. panta otrajā daļā sniegtajam deleģējumam Ministru kabinetam noteikt kārtību un apjomu, kādā Finanšu ministrija sagatavo saimnieciskā gada pārskatu, tajā ietverot Finanšu ministrijas vadības ziņojumu par saimnieciskā gada pārskatu, valsts konsolidēto grāmatvedības bilanci un tās pielikumus, pārskatu par konsolidētā kopbudžeta izpildi un tā pielikumus un pārskatu par valsts konsolidēto parādu un tā pielikumus.  *2. Noteikumos lietotie termini*  Lai veicinātu vienotu izpratni par noteikumu projektā pielietotajiem terminiem, noteikumu projekta 2.punktā skaidroti termini šo noteikumu izpratnē, kas savukārt MK noteikumos Nr.375 nebija ietverti:   * 1. termini *“bilances datums”, “naudas plūsmas princips”, “notikums pēc bilances datuma”* atbilst MK noteikumos Nr.344 noteiktajiem terminiem un tie MK noteikumos Nr.375 nebija skaidroti;   2. termini *“būtiskuma līmenis”, “konsolidētais pārskats par darbības finansiālajiem rezultātiem”, “konsolidētais naudas plūsmas pārskats”, “koriģējošs notikums pēc bilances datuma”, “kredītrisks”, “likviditātes risks”, “neto aktīvi”, “valsts konsolidētā grāmatvedības bilance”* būtiskos aspektossaskaņoti ar MK noteikumos Nr.344 lietotajiem terminiem, vienlaikus specifiski terminoloģiski pielāgoti, lai tos varētu attiecināt uz pārskatu, kas sagatavots kā valsts budžeta un pašvaldību budžetu konsolidētais pārskats un kā vienas vienības pārskats. Šie termini MK noteikumos Nr.375 nebija skaidroti*;*   3. termins *“datums, kad pārskats apstiprināts publiskošanai”* saskaņots ar MK noteikumos Nr.344 lietoto terminoloģiju, vienlaikus nosakot, ka tas ir datums, kurā saimnieciskā gada pārskatu revidents – Valsts kontrole sniedz atzinumu par pārskata sagatavošanas pareizību, un tas MK noteikumos Nr.375 nebija skaidrots*;*   4. termini *“nerevidēts pārskats”* un *“revidēts pārskats”* saskaņoti ar MK noteikumos Nr.344 lietoto terminoloģiju, vienlaikus nosakot, ka tas ir pārskats, par kuru pārskatu revidents – Valsts kontrole nav sniegusi atzinumu par pārskata sagatavošanas pareizību vai sniegusi atzinumu bez iebildēm vai ar iebildēm, vai negatīvu atzinumu, vai atteikumu sniegt atzinumu, un tie MK noteikumos Nr.375 nebija skaidroti.   II. nodaļa. Pārskata saturs  Noteikumu projektā precizēta pārskata satura struktūra, lai tā lietotājiem nodrošinātu skaidrāku izpratni un nodalītu finanšu informāciju, tai skaitā par valsts konsolidēto parādu, no budžeta izpildes informācijas.  Anotācijas pielikumā pievienota informācija “Pārskata struktūras salīdzinājums”, kurā sniegts salīdzinājums noteikumu projekta pārskata struktūrai pamatojoties uz Likuma 31.panta otro daļu ar MK noteikumos Nr.344 noteikto pārskata struktūru, kas saskaņota ar starptautiskās prakses pārskatu struktūru.  III. nodaļa. Pārskata sagatavošanas un konsolidācijas principi  Saskaņā ar šobrīd spēkā esošiem MK noteikumiem Nr.375 normatīvajā regulējumā ir ietverti detalizēti pārskata sagatavošanas un konsolidācijas pamatprincipi, pārskata veidlapas un to sagatavošanas prasības.  Lai mazinātu normatīvismu atbilstoši aktuālai juridiskajai praksei un nedublētu tās normatīvā regulējuma normas, kas ir attiecināmas gan uz budžeta iestāžu gada pārskatiem, gan uz saimnieciskā gada pārskatu, t.i. pielietojot vienotus pamatprincipus dažādiem konsolidācijas līmeņiem, noteikumu projekta 7.punktā paredzēts, ka pārskatu sagatavo atbilstoši normatīvajos aktos budžeta, grāmatvedības, t.sk. budžeta iestāžu grāmatvedības uzskaites un budžeta iestāžu gada pārskatu sagatavošanas jomā noteiktajiem pamatprincipiem un ievērojot budžeta iestāžu gada pārskata sagatavošanas vadlīnijas (turpmāk – vadlīnijas):  – budžeta jomā – Likums un likums par valsts budžetu attiecīgajam gadam (turpmāk – likums par valsts budžetu);  – grāmatvedības jomā – likums “Par grāmatvedību” un Ministru kabineta 2018.gada 13.februāra noteikumi Nr.87 “Grāmatvedības uzskaites kārtība budžeta iestādēs”;  – budžeta iestāžu gada pārskatu sagatavošanas jomā – MK noteikumi Nr.344;  – Valsts kases tīmekļa vietnē publicētās vadlīnijas  <https://www.kase.gov.lv/index.php/metodika/rokasgramatas-un-vadlinijas/vadlinijas> .  Vadlīnijās sniegts detalizēts apraksts par pārskata veidlapās sniedzamo informāciju, un tajās noteiktie pamatprincipi piemērojami, sagatavojot un konsolidējot pārskatu un tā:   * finanšu pārskata veidlapas; * budžeta izpildes pārskata veidlapas.   Saskaņā ar noteikumu projekta 8.punktu pārskata sagatavošanas veidlapas Valsts kase publicēs tikai savā tīmekļa vietnē, vienlaikus normatīvajā regulējumā nosakot pārskatā ietvertās informācijas apjomu un sagatavošanas pamatprincipus, lai pārskata izmantotāji finanšu un statistikas jomā (Centrālā statistikas pārvalde, Latvijas Banka un citi pārskatu izmantotāji) savlaicīgi būtu informēti par pārskatā ietvertās informācijas struktūru un saturu. Noteikumu projektā ietvertā norma, ka Valsts kase izstrādā pārskata sagatavošanas veidlapas un publicē tās Valsts kases tīmekļa vietnē, izstrādāta, ņemot vērā Valsts kancelejas 2019.gada 14.novembra prezentācijā ietvertos priekšlikumus par normatīvisma mazināšanu, ka:   * + jāizslēdz likumā dotais deleģējums Ministru kabinetam apstiprināt veidlapu;   + ja nepieciešams, likumā jānosaka vai jāprecizē iesniedzamās ziņas (veidlapā norādāmo informāciju);   + veidlapas dizainu un formu kā ilustratīvu materiālu iestāde publicē savā tīmekļa vietnē,   kā arī to, ka:   * veidlapās sniedzamā informācija ir konsolidētā informācija no MK noteikumos Nr.344 un budžeta iestāžu pārskatu sagatavošanas vadlīnijās detalizēti aprakstītajām pārskatu veidlapām; * pārskata sagatavošana un konsolidēšana tiek veikta ePārskatu sistēmā pēc vienotām pārskatu sagatavošanas veidlapām visos konsolidācijas līmeņos.   Ņemot vērā iepriekš minēto, Valsts kase, izstrādājot normatīvo regulējumu, pārskatu veidlapas nav ietvērusi noteikumu projektā, bet to dizainu un formu kā ilustratīvu materiālu publicēs Valsts kases tīmekļa vietnē.  *Informācijas sniegšana par valsts budžeta ieņēmumiem pēc uzkrāšanas principa*  Noteikumu projektā salīdzinājumā ar MK noteikumiem Nr.375 veiktas izmaiņas attiecībā uz informācijas iekļaušanu par VID administrēto nodokļu, nodevu un citu tā administrēto uz valsts budžetu attiecināmo maksājumu ieņēmumiem.  Līdz 2021.gada pārskatam valsts budžetā saņemamos nodokļus, nodevas un citus nenodokļu maksājumus pārskatā uzrāda saskaņā ar Valsts kases valsts budžeta finanšu uzskaites datiem pēc naudas plūsmas principa. Saskaņā ar šobrīd spēkā esošo MK noteikumu Nr.375:   * 2.punktu – šie noteikumi neattiecas uz nodokļu ieņēmumu norādīšanu pārskatā saskaņā ar uzkrāšanas principu; * 13. punktu – finanšu pārskatus apvieno (konsolidē), par pamatu ņemot katras ministrijas vai centrālās valsts iestādes, vai pašvaldības iesniegto finanšu pārskatu un valsts budžeta finanšu uzskaites pārskatu.   Atbilstoši Likuma Pārejas noteikumu 77.punktam šā likuma 30. panta pirmajā daļā paredzēto ikgadējo pārskatu par valsts budžeta finanšu uzskaiti un ikgadējo pārskatu par VID administrēto nodokļu, nodevu un citu tā administrēto uz valsts budžetu attiecināmo maksājumu uzskaiti Valsts kase un VID uzsāk sagatavot par 2021. gadu.  Attiecīgi saskaņā ar noteikumu projektu 2021.gada pārskatā pirmo reizi pēc uzkrāšanas principa uzrādīs VID administrētos valsts budžeta nodokļu un uzņēmējdarbības riska valsts nodevas ieņēmumus. Saskaņā ar Likuma 2017.gada 23.novembra grozījumiem (stājās spēkā 2018.gada 1.janvārī) paredzēts, ka pirmo reizi VID sagatavos un sniegs Valsts kasei ikgadējo pārskatu par 2021. gadu.  *Notikumi pēc bilances datuma*  Noteikumu projektā iekļautas definīcijas, kas skaidro, kas ir koriģējošs notikums pēc bilances datuma, kā arī nosaka šo notikumu iekļaušanas pārskatā termiņu un apjomu. Ministriju, citu centrālo valsts iestāžu un pašvaldību koriģējošu un nekoriģējošu notikumu pēc bilances datuma izvērtēšanu un lēmuma pieņemšanu par iekļaušanu/neiekļaušanu saimnieciskā gada pārskatā nodrošinās Valsts kase saskaņā ar saņemto informāciju par šiem notikumiem no ministrijām vai pašvaldībām. Informāciju par koriģējošiem vai nekoriģējošiem notikumiem (notikums, kas liecina par apstākļiem, kas radušies pēc bilances datuma, neattiecas uz pārskata gadu, bet nākotnē varētu būtiski ietekmēt valsts budžeta un pašvaldību budžetu finanšu rādītājus) pēc bilances datuma, kas sniegta Valsts kasei pēc noteikumu projektā noteiktā datuma – 15.augusta, Valsts kase saimnieciskā gada pārskatā neiekļauj.  Būtiskuma līmeni informācijas iekļaušanai saimnieciskā gada pārskatā nosaka Valsts kase.  *Informācijas sniegšanas forma*  Noteikumu projektā ir paredzētas normas, kuras pārņemtas no MK noteikumiem Nr.375, kas nosaka informācijas sniegšanas prasības pārskatā, lai analizējot pārskatu, ārējiem lietotājiem būtu skaidri informācijas uzrādīšanas nosacījumi:   * pārskatā nenorāda salīdzināmo informāciju, ja pārskatu sagatavo pirmo reizi; * posteņu uzskaitījums un klasifikācija visos pārskata periodos ir vienāda, izņemot gadījumu, ja posteņu uzskaitījuma un klasifikācijas maiņa ir paredzēta normatīvajos aktos budžeta un grāmatvedības jomā.   Attiecīgi, ņemot vērā MK noteikumu Nr.344 prasības, precizēta norma, ka pārskata pielikumā sniedz aprakstu par norādīšanas un klasifikācijas maiņas iemeslu un tās apmēru, kas apkopota no informācijas, kas sniegta saskaņā ar MK noteikumos Nr.344 noteikto finanšu pārskata pielikumā ietverto skaidrojumu. Piemēram, uzskaitījuma un klasifikācijas maiņa var būt aktīvu vai saistību, ieņēmumu vai izdevumu posteņu sadalījumā, bet ne kopējā vērtībā. Savukārt grāmatvedības uzskaites kārtības maiņu, kas ietekmē finanšu posteņu vērtību, var veikt tikai atbilstoši normatīviem aktiem budžeta un grāmatvedības jomā.  Vienlaikus atbilstoši MK noteikumu Nr.344 Noslēguma jautājumu 147.punktam, sagatavojot pārskatu par 2019.gadu, ePārskatos ministrijas, centrālās valsts iestādes un pašvaldības sniedz informāciju par kontu pārklasifikāciju atbilstoši Ministru kabineta 2018. gada 13. februāra noteikumu Nr. 87 "Grāmatvedības uzskaites kārtība budžeta iestādēs" 4. pielikumā minētajai struktūrai, norādot atbilstošos pārklasifikācijas skaitļus. Šī informācija paredzēta pārskata lietotāju finanšu un statistikas jomā (Centrālā statistikas pārvalde, Latvijas Banka un citi pārskatu izmantotāji) un Valsts kontroles kā revidenta darba vajadzībām.  Noteikumu projektā ietverta norma, ka pārskatā norāda vispārīgu informāciju par konsolidācijā iesaistītajām vienībām, savukārt detalizēta informācija par konsolidācijā iesaistītajām vienībām pārskata lietotājiem pieejama Valsts kases tīmekļa vietnē atbilstoši ministriju, centrālo valsts iestāžu un pašvaldību sagatavoto gada pārskatu publiskošanas termiņiem. Arī šī informācija paredzēta pārskata lietotāju finanšu un statistikas jomā darba vajadzībām.  Vienlaicīgi salīdzinājumā ar MK noteikumiem Nr.375 izslēgtas:   * tehniska rakstura normas, kuras nav lietderīgi regulēt ārējā normatīvajā aktā, piemēram, konsolidācija aptver visus finanšu pārskatu posteņus; * deklaratīva rakstura normas – ka kvalitatīvais raksturojums nosaka pārskatā sniegtās informācijas noderīgumu tās lietotājiem, vai, ka informācijai jābūt saprotamai, nozīmīgai, ticamai un salīdzināmai, kā arī piemēram, pārskats ir nepārprotami identificējams, un tajā esošā informācija neatšķiras no tādas pašas informācijas citos pārskatos.   IV. nodaļa. Finanšu pārskata sagatavošana  Noteikumu projektā salīdzinājumā ar MK noteikumos Nr.375 noteikto:   * ietverti tikai finanšu pārskatu (valsts konsolidētās grāmatvedības bilances, konsolidētā pārskata par darbības finansiālajiem rezultātiem, konsolidētā pašu kapitāla izmaiņu pārskata un konsolidētā naudas plūsmas pārskata) sagatavošanas pamatprincipi, savukārt attiecīgā pārskata definīcija noteikta noteikumu projekta 2.punktā; * nav pievienotas pārskatu veidlapas un to detalizēti aizpildīšanas apraksti; * finanšu pārskatu sastāvā iekļauti arī finanšu pārskatu pielikumi; * noteikti jauni finanšu pārskatu pielikumā ietveramie skaidrojumi, kurus sagatavo papildus grāmatvedības uzskaites principu un finanšu pārskata posteņu skaidrojumiem un sniedz par:   + pārskata sagatavošanas principiem;   + finanšu instrumentu risku pārvaldīšanu.   *Par finanšu pārskata pielikumu*  Finanšu pārskata pielikums sniedz skaidrojumu par finanšu pārskatos – valsts konsolidētajā grāmatvedības bilancē, konsolidētajā pārskatā par darbības finansiālajiem rezultātiem, konsolidētajā pašu kapitāla izmaiņu pārskatā un konsolidētajā naudas plūsmas pārskatā – norādītajiem posteņiem vai norāda posteņu detalizētāku sadalījumu.  Finanšu pārskata pielikums sastāv no grāmatvedības uzskaites principu apraksta, gada pārskata sagatavošanas principu apraksta, finanšu instrumentu risku pārvaldīšanas apraksta un finanšu pārskata posteņu skaidrojuma.  Finanšu pārskata posteņu skaidrojumu sagatavošanai Valsts kase izmanto informāciju, kas ir saņemta no konsolidācijā iesaistītajām iestādēm. Noteikumu projektā noteikts, ka finanšu pārskata posteņu skaidrojumu sagatavo Valsts kases noteiktajā kārtībā un apjomā.  Finanšu pārskata posteņus skaidro finanšu pārskata pielikumā. Skaidrojumus norāda piezīmēs. Piezīmes ir numurētas. Viena pārskata posteņa skaidrojumu iespējams norādīt gan konkrētā piezīmē, gan apvienot ar cita pārskata posteņa skaidrojumu visaptverošajā piezīmē, kas attiecas vienlaikus uz vairākiem pārskatu posteņiem.  Notikumu projektā iekļauta prasība finanšu pārskata pielikumā norādīt:   * grāmatvedības uzskaites principu aprakstu, kas sniedz informāciju par finanšu pārskatu posteņu uzskaites pamatprincipiem; * pārskata sagatavošanas principu aprakstu, kas sniedz informāciju par pārskata sagatavošanas un konsolidācijas pamatprincipiem.   Noteikumu projektā, atbilstoši SPSGS, ietvertas prasības informācijas uzrādīšanai par finanšu instrumentiem, iekļaujot tās finanšu instrumentu risku pārvaldīšanas aprakstā un finanšu pārskata skaidrojumā.  Vienlaicīgi salīdzinājumā ar MK noteikumiem Nr.375 izslēgtas tehniska rakstura normas, kuras nav lietderīgi regulēt ārējā normatīvajā aktā, piemēram, detalizēti finanšu pārskata pielikumos uzrādāmās informācijas apraksti.  V. nodaļa. Informācijas par budžeta izpildi sagatavošana  *Par budžeta izpildes pārskata pielikumu*  MK noteikumi Nr.375 nosaka, ka pārskata par konsolidētā kopbudžeta izpildi saimnieciskajā gadā pielikumos, kas tiek sagatavoti saskaņā ar šo noteikumu 4.pielikumu (valsts pamatbudžeta un valsts speciālā budžeta kopsavilkums saimnieciskajā gadā, valsts pamatbudžeta ieņēmumi un izdevumi saimnieciskajā gadā, valsts pamatbudžeta ieņēmumi un izdevumi pa programmām un apakšprogrammām saimnieciskajā gadā, valsts pamatbudžeta ieņēmumi un izdevumi atbilstoši ekonomiskajām kategorijām saimnieciskajā gadā, valsts pamatbudžeta izdevumi atbilstoši funkcionālajām kategorijām saimnieciskajā gadā, valsts speciālā budžeta ieņēmumi un izdevumi saimnieciskajā gadā, valsts speciālā budžeta ieņēmumi un izdevumi pa programmām un apakšprogrammām saimnieciskajā gadā, valsts speciālā budžeta ieņēmumi un izdevumi atbilstoši ekonomiskajām kategorijām saimnieciskajā gadā, valsts speciālā budžeta izdevumi atbilstoši funkcionālajām kategorijām saimnieciskajā gadā, valsts budžeta iestāžu, no valsts budžeta daļēji finansētu atvasinātu publisku personu un budžeta nefinansētu iestāžu ziedojumu un dāvinājumu ieņēmumi un izdevumi saimnieciskajā gadā, no valsts budžeta daļēji finansētu atvasinātu publisku personu un budžeta nefinansētu iestāžu pamatdarbības ieņēmumi un izdevumi saimnieciskajā gadā, no valsts budžeta daļēji finansētu atvasinātu publisku personu un budžeta nefinansētu iestāžu pamatdarbības ieņēmumi un izdevumi saimnieciskajā gadā, kopsavilkums par pašvaldību pamatbudžeta izpildi saimnieciskajā gadā, kopsavilkums par pašvaldību speciālā budžeta izpildi saimnieciskajā gadā, kopsavilkums par pašvaldību ziedojumu un dāvinājumu izpildi saimnieciskajā gadā), sniedz budžeta izpildes informāciju gan pēc naudas plūsmas, gan pēc uzkrāšanas principa par saimniecisko gadu un iepriekšējo saimniecisko gadu.  Noteikumu projektā salīdzinājumā ar MK noteikumos Nr.375 noteikto regulējumu:   * izslēgta budžeta izpildes informācijas sniegšana pēc uzkrāšanas principa. Šī norma saskaņota ar MK noteikumos Nr.344 noteikto par budžeta izpildes pārskatu, kā arī ar SPSGS noteikto prasību informācijas atklāšanai vienā pārskatā tikai pēc vienotiem un salīdzināmiem uzskaites principiem. Latvijā valsts un pašvaldību budžetu plānošanā piemēro naudas plūsmas principu, sekojoši arī budžeta izpildes informācijas sniegšanu un salīdzināšanu ar budžeta plāna datiem jāveic tikai pēc naudas plūsmas principa, tādējādi novērsta neatbilstība arī salīdzinājumā ar SPSGS prasībām un starptautisko praksi; * papildināta budžeta izpildes informācija pa budžeta veidiem ar salīdzinošiem datiem par izmaiņām:   + likums/plāns gadam starp apstiprināto likumu/plānu un likumu/plānu gadam ar izmaiņām;   + budžeta izpilde pret likumā/plānā gadam apstiprināto un likumu/plānu gadam ar izmaiņām. Šī norma saskaņota ar MK noteikumos Nr.344 noteikto par budžeta izpildes pārskatu, kā arī ar SPSGS noteikto prasību informācijas atklāšanai.   Noteikumu projektā noteikts, ka konsolidētā kopbudžeta izpildes pārskata pielikums sastāv no:   * konsolidētā valsts budžeta izpildes pārskata, kas iekļauj:   + informāciju atbilstoši likuma par valsts budžetu pielikumos noteiktai struktūrai;   + valsts konsolidēto ziedojumu un dāvinājumu izpildes pārskatu;   + no valsts budžeta daļēji finansētu atvasinātu publisku personu un budžeta nefinansētu iestāžu konsolidēto pamatdarbības izpildes pārskatu; * konsolidētā pašvaldību budžeta izpildes pārskata, kas iekļauj:   + pašvaldību konsolidēto pamatbudžeta izpildes pārskatu;   + pašvaldību konsolidēto speciālā budžeta izpildes pārskatu;   + pašvaldību konsolidēto ziedojumu un dāvinājumu izpildes pārskatu; * pielikumiem ar skaidrojumiem par konsolidētā kopbudžeta izpildi, konsolidētā valsts budžeta izpildi un konsolidēto pašvaldību budžetu izpildi, ietverot tajos informāciju par budžetu izstrādāšanas un klasifikācijas principiem, piemēram, norādot informāciju, ka budžeti izstrādāti saskaņā ar naudas plūsmas principu, kā arī sniedz informāciju par budžeta veidiem, kas iekļauti attiecīgajā konsolidētajā pārskatā.   Noteikumu projektā noteikts, ka ziedojumu un dāvinājumu un no valsts budžeta daļēji finansētu atvasinātu publisku personu un budžeta nefinansētu iestāžu konsolidēto pamatdarbības izpildi un pašvaldību konsolidēto budžetu pa budžeta veidiem – atbilstoši likumā par valsts budžetu noteiktai *kopsavilkumu* detalizācijas pakāpei, kas nozīmē, ka šie pārskati saturēs tik detalizētu informāciju, kā tas ir likumā par valsts budžetu, *piemēram*, bija likumā “Par valsts budžetu 2019.gadam” no 4.pielikuma sākuma daļas līdz izklāstam pa resoriem.  Piemēram, informāciju atbilstoši likuma par valsts budžetu pielikumos noteiktai struktūrai galvenokārt sagatavo, uzrādot budžeta izpildes un plāna datus par pārskata gadu vai iepriekšējo pārskata gadu, bet informāciju par valsts budžeta ilgtermiņa saistību maksimāli pieļaujamiem apjomiem sagatavo, ņemot vērā šī likuma pielikumā ietverto salīdzinošo informāciju, t.i. budžeta izpildes datus uzrāda par pārskata gadu, savukārt plānu – par pārskata gadu un turpmākiem gadiem.  Skaidrojumā par konsolidētā kopbudžeta izpildi sniedz informāciju par pārskata datu struktūru un salīdzinošo informāciju par pārskata gadu un iepriekšējo pārskata gadu.  Skaidrojumā par valsts konsolidētā budžeta izpildi norādīs informāciju par valsts budžeta daļēji finansētu atvasinātu publisku personu un budžeta nefinansētu iestāžu budžeta izpildi un iekļaus informāciju par valsts aģentūru budžeta izpildi.  Salīdzinājumā ar MK noteikumiem Nr.375 izslēgtas tehniska rakstura normas, kuras nav lietderīgi regulēt ārējā normatīvajā aktā, piemēram, detalizēti informācijas par budžeta izpildi pārskatā uzrādāmās informācijas apraksti.  VI. nodaļa. Pārskata par valsts konsolidēto parādu un tā pielikumu sagatavošana  Likuma 31.panta otrajā daļā ir deleģējums Ministru kabinetam noteikt arī pārskata par valsts konsolidēto parādu un tā pielikumu sagatavošanu.  Salīdzinājumā ar spēkā esošo regulējumu – MK noteikumiem Nr.375, noteikumu projektā pārskata par valsts konsolidēto parādu pielikumā nav ietverti divi atsevišķi pielikumi “Pārskats par valsts parādu saimnieciskajā gadā” un “Pārskats par pašvaldību parādu saimnieciskajā gadā”, bet šajos pielikumos sniegtā informācija apvienota un iekļauta pārskatā par valsts konsolidēto parādu, tādējādi nodrošinot uzskatāmāku un saprotamāku informācijas sniegšanu. Savukārt detalizētāku informāciju sniedz pielikumā, kurā iekļauj skaidrojumu par valsts konsolidēto parādu, informāciju par valsts parādu un par pašvaldību parādu atbilstoši parāda kategorijām un parāda salīdzinošo datu analīzi par pārskata gadu un iepriekšējiem pārskata gadiem.  Vienlaicīgi salīdzinājumā ar MK noteikumiem Nr.375 izslēgtas tehniska rakstura normas, kuras nav lietderīgi regulēt ārējā normatīvajā aktā, t.i. detalizēti aprakstot pārskata par valsts konsolidēto parādu un tā pielikumā uzrādāmo informāciju.  VII. nodaļa. Noslēguma jautājumi  Noslēguma jautājumos ietvertas šādas normas:   * atzīti par spēku zaudējušiem MK noteikumi Nr.375; * sagatavojot 2019.gada pārskatu, nesniedz informāciju par grāmatvedības uzskaites principu maiņas un aplēšu ietekmi uz pārskata gada rezultātiem un nekoriģē salīdzinošo informāciju par būtisku iepriekšējo gadu kļūdu labojumiem. Šis normatīvais regulējums saskaņots ar MK noteikumos Nr.344 noteikto, lai samazinātu administratīvo slogu pārklasificējot 2018.gada pārskatā sniegto informāciju atbilstoši noteikumu projektā paredzētajai struktūrai; * pašvaldību konsolidēto speciālā budžeta izpildes pārskatu un salīdzināmo informāciju sagatavo tikai par 2019.gadu, jo saskaņā ar Likuma 3.panta 2.1 daļu, kurā noteiktais stājas spēkā ar 2020.gada 1.janvāri, pašvaldību budžeti sastāv no pamatbudžeta, ziedojumiem un dāvinājumiem; * noteikumu projektā minētos ikgadējos pārskatus pirmo reizi konsolidēs, sagatavojot 2021.gada pārskatu, saskaņā ar Likuma Pārejas noteikumu 77.punktu par šo ikgadējo pārskatu sagatavošanu sākot ar 2021.gada pārskatu, savukārt Valsts kases sagatavoto valsts budžeta finanšu uzskaites pārskatu konsolidē gada pārskatā tikai par 2019. un 2020.gadu, jo no 2021.gada tiks sagatavots ikgadējais pārskats par valsts budžeta finanšu uzskaiti.   Ministriju, centrālo valsts iestāžu un pašvaldību sagatavoto un Valsts kasei iesniegto gada pārskatu pārbaudei un konsolidācijai izmanto ePārskatus. ePārskatos par 2019. un 2020.gadu Valsts kase konsolidē arī valsts budžeta finanšu uzskaites pārskatus (bilanci, pārskatu par darbības finansiālo rezultātu, naudas plūsmas pārskatu un pašu kapitāla pārskatu). Atbilstoši MK noteikumos Nr.344 noteiktajam normatīvajam regulējumam jau pilnveidota ePārskatu sistēma, paredzot, ka no 2021.gada ePārskatu sistēmā konsolidē arī ikgadējos pārskatus par valsts budžeta finanšu uzskaiti un VID administrēto nodokļu, nodevu un citu tā administrēto uz valsts budžetu attiecināmo maksājumu uzskaiti.  ePārskatus uztur Valsts kase. ePārskatus noteikumu projektā minētā pārskata sagatavošanā lieto Valsts kase, savukārt revīzijas veikšanai – Valsts kontrole.  Noteikumu projektā noteiktais regulējums veicinās to, ka finanšu pārskats sniegs pilnīgāku un skaidrāku informāciju par valsts finanšu stāvokli, tas atbildīs labākai starptautiskai praksei un SPSGS tiktāl, ciktāl tas būs atbilstoši Latvijas situācijai, tai skaitā par VID administrēto valsts budžeta ieņēmumu uzskaiti.  *Pārskata sagatavošanas forma, parakstīšana, sniegšana un publiskošana*  Atbilstoši Likuma 31. panta otrajai daļai saimnieciskā gada pārskatu sagatavo Finanšu ministrija (Valsts kase).  Pārskatu sagatavo un iesniedz Valsts kontrolei un Ministru kabinetam Likumā noteiktajā termiņā.  Pārskata sagatavošanu un parakstīšanu veic elektroniska dokumenta veidā, savukārt pašreiz spēkā esošajā normatīvajā aktā – MK noteikumu Nr.375 19.punktā noteikts, ka, ja pārskatu sagatavo papīra formātā, to paraksta trijos eksemplāros un ka šāda sagatavošanas forma attiecas tikai uz papīra formā sagatavotajiem pārskatiem.  Pārskatu kā vienotu elektroniskā formātā sagatavotu dokumentu paraksta finanšu ministrs un Valsts kases pārvaldnieks. MK noteikumu Nr.375 20.punktā noteikts, ka finanšu ministrs un Valsts kases pārvaldnieks paraksta vadības ziņojumu, pārskatu "Valsts konsolidētā grāmatvedības bilance saimnieciskā gada 31. decembrī" un pārskatu "Konsolidētā kopbudžeta izpilde saimnieciskajā gadā". Pašreiz spēkā esošajā normatīvajā aktā noteiktā dokumentu parakstīšanas forma attiecināma tikai uz papīra formāta dokumentiem.  Likuma:   * 31.panta pirmajā daļā noteikts, ka finanšu ministrs iesniedz Valsts kontrolei saimnieciskā gada pārskatu līdz pārskata gadam sekojošā saimnieciskā gada 1. jūlijam; * 31.panta otrajā daļā noteikts, ka Ministru kabinets nosaka kārtību un apjomu, kādā Finanšu ministrija sagatavo saimnieciskā gada pārskatu, tajā ietverot Finanšu ministrijas vadības ziņojumu par saimnieciskā gada pārskatu, valsts konsolidēto grāmatvedības bilanci un tās pielikumus, pārskatu par konsolidētā kopbudžeta izpildi un tā pielikumus un pārskatu par valsts konsolidēto parādu un tā pielikumus; * 29.panta pirmajā daļā noteikts, ka Valsts kase kārto valsts budžeta finanšu uzskaiti,   Sekojoši finanšu ministrs paraksta pārskatu kā tā sagatavotājs un iesniedzējs, savukārt Valsts kases pārvaldnieks kā atbildīgais par valsts budžeta finanšu uzskaites kārtošanu.  Pārskata apstiprināšanas publiskošanai datums ir datums, kad Valsts kontrole sniegusi atzinumu par saimnieciskā gada pārskatu un Finanšu ministrija saimnieciskā gada pārskatu kopā ar Valsts kontroles atzinumu iesniegusi Ministru kabinetam.  Valsts kase publisko pārskatu tā izmantotājiem – Centrālajai statistikas pārvaldei, Latvijas Bankai, starptautiskām organizācijām, reitingu aģentūrām, investoriem, kā arī Latvijas Republikas iedzīvotājiem, savā tīmekļa vietnē:   * nerevidētu pārskatu – trīs darba dienu laikā pēc Likumā noteiktā termiņa par pārskata iesniegšanu Valsts kontrolei; * revidētu pārskatu – trīs darba dienu laikā pēc pārskata izskatīšanas Ministru kabineta sēdē.   Noteikumu projekta 8.punktā noteiktās pārskata sagatavošanas veidlapas pirmo reizi Valsts kase izstrādā 2019.gada pārskata sagatavošanai un publicējusi tās Valsts kases tīmekļa vietnē atbilstoši sadaļā  “VI. Sabiedrības līdzdalība un komunikācijas aktivitātes” sniegtajai informācijai un atkārtoti pēc normatīvā akta stāšanās spēkā piecu darba dienu laikā. Izmaiņu gadījumā turpmāk veidlapas tiks aktualizētas vismaz divus mēnešus pirms saimnieciskā gada beigām.  Informācija par konsolidācijā iesaistīto vienību (t.sk. par pašvaldību, centrālās valdības un vispārējās valdības konsolidācijas posteņiem (izņemot kapitālsabiedrības līmeņiem)) gada pārskatiem būs pieejama Valsts kases tīmekļa vietnē.  Valsts kase vienlaikus ar nerevidēto pārskatu sagatavo un trīs darba dienu laikā pēc Likumā noteiktā termiņa par pārskata iesniegšanu Valsts kontrolei publicē savā tīmekļa vietnē papildu informāciju:   * valsts budžeta aizdevumi un aizdevumu atmaksas saimnieciskajā gadā; * kopsavilkums par valsts aizdevumiem saimnieciskajā gadā; * valsts izsniegto galvojumu saraksts uz saimnieciskā gada beigām; * valsts ārējais parāds saimnieciskā gada beigās; * valsts iekšējais parāds saimnieciskā gada beigās.   Gada pārskata finanšu un nefinanšu informāciju sagatavo, ievērojot šādas kvalitātes pazīmes:   * + patiesums – iekļautā informācija ir pilnīga un neitrāla (objektīva), un tajā nav būtisku kļūdu, lai informācijas lietotāji var paļauties, ka ir norādīta visa informācija, kas bija jānorāda, vai ir pamatoti iemesli uzskatīt, ka šāda informācija tiks norādīta. Pieņemot lēmumus par novērtējumu, ievēro piesardzības principu, lai aktīvus un ieņēmumus nenovērtētu par augstu, bet saistības un izdevumus – par zemu;   + nozīmīgums – informācija ir nozīmīga, ja tās nenorādīšana vai neprecīza norādīšana var ietekmēt gada pārskata lietotāju lēmumus, kuri pieņemti, pamatojoties uz šo informāciju. Šāda informācija apstiprina vai maina pagātnes vai tagadnes pieņēmumus un novērtējumus un atklāj valsts vai pašvaldību budžetu plānoto darbību, mērķus, resursu avotus un izdevumus;   + saprotamība – informāciju norāda tā, lai gada pārskata lietotāji izprastu, kā konkrēti darījumi vai notikumi ietekmē valsts vai pašvaldību budžetu finansiālo stāvokli vai darbības finansiālos rezultātus pārskata gadā vai nākotnē;   + savlaicīgums – informācijas sniegšanas termiņš nodrošina iespēju to izmantot, izvērtējot pagātnes, tagadnes vai nākotnes notikumus, apstiprinot vai mainot iepriekšējos pieņēmumus un novērtējumus;   + salīdzināmība – nodrošina iespēju identificēt līdzības un atšķirības starp diviem apstākļu kopumiem. Grāmatvedības uzskaites principus lieto konsekventi. Posteņu uzskaitījums un klasifikācija visos pārskata periodos ir vienāda, izņemot gadījumu, ja posteņu uzskaitījuma un klasifikācijas maiņa ir paredzēta normatīvajos aktos budžeta un finanšu jomā. Savstarpēji salīdzināmi dati atbilst cits citam dažādos pārskatos un to pielikumos; * pārbaudāmība – nodrošina, ka grāmatvedības jautājumos kvalificēta trešā persona, veicot informācijas pārbaudi vai šīs informācijas atkārtotu sagatavošanu, nonāktu pie tāda paša secinājuma, pie kāda nonākusi Finanšu ministrija (Valsts kase), sagatavojot pārskatu. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts kase. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Finanšu ministrija, Valsts kase, Ministru kabinets, Latvijas Republikas Saeima, Latvijas Republikas Valsts kontrole, Centrālā statistikas pārvalde, Latvijas Banka, starptautiskās organizācijas, reitingu aģentūras, investori, Latvijas Republikas iedzīvotāji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tieši neietekmēs tautsaimniecību un budžeta iestāžu administratīvo vidi, jo saskaņā ar spēkā esošā Likuma par budžetu un finanšu vadību prasībām arī pašlaik ir noteikts pienākums sagatavot saimnieciskā gada pārskatu. Tiesiskais regulējums nodrošinās pilnīgāku un patiesāku informāciju par valsts budžeta un pašvaldību finansiālo stāvokli atbilstoši starptautiski atzītai labākai praksei. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi 2020.gada 10.februārī ir publicēta Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projekti” – “Grāmatvedības politika”, adrese:  <https://www.fm.gov.lv/lv/sabiedribas_lidzdaliba/tiesibu_aktu_projekti/gramatvedibas_politika/#project636> ,  Ministru kabineta tīmekļa vietnē sadaļā “Valsts kanceleja” – “Sabiedrības līdzdalība”, adrese: [https://mk.gov.lv/content/ministru– kabineta– diskusiju– dokumenti](https://mk.gov.lv/content/ministru-kabineta-diskusiju-dokumenti),  kā arī Valsts kases tīmekļa vietnē “Sabiedrības līdzdalība” – “Tiesību aktu projekti”, adrese:  [https://www.kase.gov.lv/valsts– kase/sabiedribas– lidzdaliba](https://www.kase.gov.lv/valsts-kase/sabiedribas-lidzdaliba). Līdz ar to sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokļus par to. Kā arī sabiedrības pārstāvji varēja sniegt viedokļus pēc noteikumu projekta izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvju iebildumi un priekšlikumi nav saņemti. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija un Valsts kase. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas un institucionālo struktūru, tas tiks realizēts esošo cilvēkresursu un finansējuma ietvaros.  Jaunas institūcijas netiks izveidotas, kā arī nav paredzēta esošu institūciju likvidācija vai reorganizācija. |
| 3. | Cita informācija | Nav. |

Finanšu ministrs J.Reirs

Šuksta 67094210

[irena.suksta@kase.gov.lv](mailto:irena.suksta@kase.gov.lv)